Papersnake/gushiwen huggingface dataset:
扇子诗
李石（宋代）

灵枢先生出三指，看尽世间人作鬼。
我有一把黄昏根，出君五臓为君洗。
逍遥令
高道宽（元代）

君问道，只要谷神通。但把乾坤为鼎器，两般消息妙无穷。湛湛越澄清。瑶池客，方外运玄功。放下万缘都不＊，明珠在掌好参同。撞透海云
读袁机仲通鉴纪事本末 其一
蒋元（清代）

武皇英略重开边，通道西南邛冉滇。一自夜郎臣服后，僰童笮马自年年。
过九疑
马大同（宋代）

何侯拔宅登仙去，虞帝因山行庙基。
人物由来相代谢，不知陵谷几迁移。
上巳日与二三子携酒出游随所见辄作数句明日
苏轼（宋代）

薄云霏霏不成雨，杖藜晓入千花坞。
柯丘海棠吾有诗，独笑深林谁敢侮。
三杯卯酒人径醉，一枕春睡日亭午。
竹间老人不读书，留我闭门谁教汝。
出檐藂枳十围大，写真素壁千蛟舞。
东坡作塘今几尺，携酒一劳农工苦。
却寻流水出东门，坏垣古堑花无主。
卧开桃李为谁妍，对立䴔䴖相媚妩。
开樽借草劝行路，不惜春衫污泥土。
褰裳共过春草亭，扣门却入韩家圃。
辘轳绳断井深碧，秋千索挂人何所。
映帘空复小桃枝，乞浆不见譍门女。
南山古台临断岸，雪阵翻空迷仰俯。
故人馈我玉叶羹，水冷烟消谁为煮。
崎岖束蕴下荒径，娅姹隔花闻好语。
更随落景尽余樽，却傍孤城得僧宇。
主人劝我洗足眠，倒床不复闻钟鼓。
明朝门外泥一尺，始悟三更雨如许。
平生所向无一遂，兹游何事天不阻。
固知我友不终穷，恺悌君子神所予。
十二月词十二首复次官汝清韵 其十二
江源（明代）

一阳来复二阳回，更喜宫中臈日来。莫漫藏阉论胜负，祝君先进御前杯。
秋怀五首简陈巽叔徐伯老
王炎（宋代）

凉风挟秋回，蒲柳青欲黄。
桂树枝相樛，采采含幽芳。
清香美无度，坐忧露为霜。
志士有所怀，后时多慨慷。
村居即事
陆游（宋代）

长笛圜鼙曲调新，东家西舍送迎神。
不因丰岁人情乐，淡杀溪头老病人。
何时 其四
沈寿榕（清代）

入手新书共赏奇，飞腾光怪气淋漓。乾坤可纳形诸掌，福命难言相在皮。

牛鬼有灵纷变态，马衔无用肖儿嬉。不知野史亭何处，载记他年绝可疑。
戏作墨竹二本赠鹤林因为之赞
白玉蟾（宋代）

新梢凝翠，落照余红。
乱鸦噪罢，叶叶清风。
过东胜用先君文献公韵二首 其二
耶律楚材（元代）

依然千里旧山河，事改时移随变磨。巢许家风乌可少，萧曹勋业未为多。

可伤陵变须耕海，不待棋终已烂柯。翻手荣枯成底事，不如归去入无何。
鹧鸪天 谒太一宫赠王季祥
王恽（元代）

来谒齐宫又五年。道人邀我坐前轩。只惊前度刘郎老，不见庭松偃盖圆。

人与境，两翛然。呼童茶罢炷炉烟。壁间一轴烟萝子，依约风流堕眼前。
汤子才凌云山用予十四日韵见示且云卫尉顷登清音载酒二亭口占一联清音见江来载酒送江去怅然感之
晁公溯（宋代）

卫尉余乐广，昔尝侍蓬莱。暮年乃去国，持节此徘徊。

时登清音亭，遥见江西来。悽然载酒地，复送江东回。

崔嵬苍龙阙，白首所仰怀。宅相实在傍，敬起酌公杯。

公诗不敢忘，永藏十琼瑰。我惭卫叔宝，继领外行台。

每望凌云山，尚想盖世才。遗声落岩壑，松风有馀哀。
上元道中有作明道先生曾为上元主簿
庄昶（明代）

茂叔江亭草一窗，四时佳趣果能降。川云浩荡真如我，花柳青红又过江。

明道先生能有几，上元风物本难双。天游偶到忘言处，一笑乾坤正满腔。
挽陆北岩教谕
陶宗仪（明代）

北岩今已矣，命也复何仇。形影长相吊，文章不自谋。

梦残萧寺夕，魂返故山秋。多少伤心事，哀猿哭未休。
游青山 其二
吴渊（宋代）

风流千载忆玄晖，此日登临不觉疲。看取眼前都是句，如何身后不留诗。

须知小隐徜徉日，正是高吟寥泬时。可惜出山终不免，空留翠岫与清漪。
九月三日由长坑入南山寺将过里良暂憩合龙寺闻饶兵已逼新安二日矣
刘崧（元代）

三宿那容恋，孤征自可惊。已闻虎穴斗，复道鸟巢倾。

战鼓寒初急，烽烟晚更明。问程投野寺，日暮最含情。
棠阴书屋
王汝玉（明代）

烟霞开胜境，林壑带幽居。终日心无累，长年乐有馀。

时过三益心，剩贮五车书。缝练收萤火，烧芸辟蠹鱼。

风吹朝幔卷，月映夜窗虚。已致青云上，还思素服初。

丈夫终一德，穷达复何如。
郊庙朝会歌辞建隆乾德朝会乐章二十八首
佚名（隋代）

壶关方逆命，投袂起亲征。
虎旅聊攻伐，枭巢遽荡平。
天威清朔漠，仁泽被黎氓。
按节皇兴复，洋洋载颂声。
赠刘琨诗二十首 十九
卢谌（魏晋）

福为祸始。
祸作福阶。
天地盈虚。
寒暑周回。
夫差不祀。
衅在胜齐。
句践作伯。
祚自会稽。
接伴贺天申节北使至阙
葛立方（宋代）

流虹寿节庆升平，嵩岳遥呼万岁声。
毳幕奉琛充日阙，采船卷旆息云程。
九天镐宴欢鱼藻，重译宾筵咏鹿苹。
闻有芝泥还饯客，淮山佳处拟班荆。
自江南将归先寄和甫 其一
刘攽（宋代）

五湖休作客，八月去乘槎。天地凝秋日，山川照落霞。

寄声西道主，好在嗣宗家。盛酝重阳酒，登高饮菊花。
怀古堂前小梅渐开四首
杨万里（宋代）

梅边春意未全回，淡日微风暗里催。
近水数株殊小在，一梢双朵忽齐开。
生愁落去轻轻折，不怕清寒得得来。
肠断故园千树雪，大江西处乱云堆。
杏花天 咏杏花
林朝崧（清代）

嫣然初破东风笑，宋墙畔窥臣娇小。暖香夜夜花丛抱，蝴蝶那知人恼！

解赋道枝头春闹，有谁似尚书风调？醉锦坊中移种好，莫遣酒家村老！
夏日天庆观水阁
杨杰（宋代）

锦绣堤边曲径通，登临不觉俗愁空。声喧枕簟芭蕉雨，香扑樽罍菡萏风。

池景信皆尘外物，道家疑在画图中。南楼有客频回首，应认蓬莱第几宫。
题湘西廖次高水南真趣
史弥宁（宋代）

买他磐石作经邻，谁道风烟不属君。
占断好山犹可在，无端吞并一江云。
题达卿侄别墅
刘克庄（宋代）

吾门不幸去华亡，赖有高才出雁行。
自拟退之称稍黠，孰云白也是阳狂。
表阡鹤许侬归老，饮砚虹为汝发祥。
它日雏莺燎黄诰，分墦应许及联墙。
偈倾一百六十九首
释智朋（宋代）

木落千岩，秋空如洗。
向这裹转得身去，可以移星换斗，
转位回得，百尺竿头，
纤尘不立。向这裹进得一步，
杀活纵擒，纵横自在。
须弥无顶，沧海无底。
和寺丞叔赐对亲奉玉音叙及家世韵
李洪（宋代）

乌台凤沼承亲擢，尚有孤忠简圣明。
大雅一门时鲜俪，急难尤切在原情。
赋得溪月松风
弘历（清代）

松下溪边三架宜，奎章四字揭檐楣。每从弄月吟风际，常切望云就日思。

陶冶性灵非独乐，推迁岁月有馀悲。升堂未易窥神旨，道筦天倪蕴莫遗。
白纻篇送顾仲明
高明（元代）

吴中二八深闺女，生来不学唱《金缕》。纤纤素手青灯前，织得寒机成白纻。

裁缝熨贴为君衣，春天衣著生光辉。明珠为珰璧为佩，同此素色无相违。

一朝送君江上别，岁晚关河积风雪。生知白纻不胜寒，但喜君身常皎洁。

君不见东邻少妇织锦工，织作步障围春风。春风一去花草歇，金谷寒蛩怨秋月。

何如洁白长相守，尊中有酒为君寿。人生温饱不足多，莫羡东家著绮罗。
次韵友人
赵文（宋代）

相逢小坐芷花秋，绝胜扬鞭并与幽。
世上十年尘转海，人生万事博悬投。
当时对酒曾辞酒，今日言愁始欲愁。
何不倒囊来一醉，旧题重访酒边楼。
疏山
赵时焕（宋代）

重访招提恰六年，松风萝月故依然。
世间万事都休问，燕坐看山是好禅。
西江月 前题 坤书大鼓，京师时语女儿曰坤
姚华（清代）

纵是冰弦解语，不如肉处堪思。喉咙鍊就正年时。

省得曲中心事。

情到妙来流眄，腔从险际生姿。人人爱听鼓儿词。

最数梨花无二。
过梁伯遐柳庄三首 其三
韩上桂（明代）

水色含窗迥，山花带户垂。村舂催日落，野絮任风吹。

稻熟春醪美，瓜甘谷性宜。无人信幽豁，却守北山陲。
同孔学敏游仙游观
傅若金（元代）

恒仙宅前江水盈，凤凰山下野禽鸣。犹闻采药辞空谷，无复焚禽礼上清。

雪里并游金节冷，月中同载羽轮轻。登临尽日多惆怅，欲倚鸾箫和楚声。
元应善利真人祠
唐仲友（宋代）

丹符列素奏，黄水晞云浆。
吾道固谷传，世人殊可伤。
授汝紫阳周，语尔茅山杨。
食之仙人芝，引袂同飞翔。
次韵和崔朝散西湖避暑
韩维（宋代）

人生苦炎歊，我所得萧爽。
乔林无纤穿，好鸟不停响。
冯轩纵遐瞩，万象归一掌。
道心流水闲，世事浮云往。
岂同中林士，所乐在膏壤。
寄语同心人，金鳞当透网。
沁园春 其一 哭云期用高青丘韵
王策（清代）

不信斯人，逸气清姿，都安在哉。痛虎头万里、竟虚骨相；

龙文百斛，并落泉台。今且茫茫，后尤寂寂，谁复知君绝世才。

灵床畔，看纸灰尚暖，书架初埃。

戢身三尺荒苔。便长伴、千年蒿与莱。叹我空到此，作驴鸣去；

人谁似者，望虎贲来。已矣遗琴，凄然逝水，咽断冰丝未述哀。

知何日，把传编袁友，生面重开。
题袯襫轩为叔敏赋
王绂（明代）

长年耕凿东皋阿，结得草轩如草蓑。
栖身仅足蔽风雨，抱膝犹能发咏歌。
窗外鸠鸣花雾重，门前犊卧柳阴多。
嗟予久作京华客，未得归田奈尔何。
池州
文天祥（宋代）

五老湖光远，九华山色昏。
南冠前进士，北部故将军。
芳草江头路，斜阳郭外村。
匆匆十年梦，故国黯销魂。
重阳殿成金石会竟上诗
张正见（南北朝）

周王兴路寝，汉后成甘泉。共知崇壮丽，迢遰与云连。

抗殿疏龙崇，峻陛激天泉。东西跨函谷，左右瞩伊𤁄。

百常飞观竦，三休复道悬。拱乌遥造日，攑虬远架烟。

云栋疑飞雨，风窗似望仙。玉女临芳镜，金珰映彩椽。

梅梁横发蕊，藻井倒披莲。云光开御宿，佳气属祈年。

霜雁排空断，寒花映日鲜。负扆凭霄极，台司列象躔。

登台喧大厦，御气响钧天。北斗承三献，南风入五弦。

鸾歌鳷鹊右，兽舞射熊前。翔鶤仰不逮，燕雀徒联翩。
句
赵希棼（宋代）

野屋往来少，春云晴雨多。
朝中措·夜来梦绕宛溪干
吴潜（宋代）

夜来梦绕宛溪干。啼鴂梦中酸。过了他乡寒食，白鸥划地盟寒。云溪雨壑，月台风榭，借与人看。得似野僧无系，孤藤杖底挑单。
偈颂十八首
释如净（宋代）

净慈屋里门，净慈屋里开。
昔日净慈曾此去，净慈从此又还来。
咦，净慈关棙衮风雷。
滕县道中
李流芳（明代）

山欲开云柳乍风，杜梨花白小桃红。
三年三月官桥路，策蹇经过似梦中。
赐刘能真三首
宋高宗（宋代）

简易高人道，崇玄性自真。
身常居太极，心已远凡尘。
玉阶辞荣禄，瑶台役鬼神。
辛勤三十载，羡尔道心淳。
镇海楼宴王涣江丈口号
何进修（明代）

有客是南州，招邀郭北游。彩云飞画栋，粉堞炫山楼。

尊俎三生话，乾坤一色秋。凭虚聊纵目，怀古重夷犹。
京邸与程石门话旧
李必果（清代）

犹是长安道，重逢泪满襟。所嗟人事改，非为客愁深。

握手无多语，相期独此心。诗名传辇下，不用碎瑶琴。
出塞作
武元衡（唐代）

夙驾逾人境，长驱出塞垣。边风引去骑，胡沙拂征辕。

奏笳山月白，结阵瘴云昏。虽云风景异华夏，

亦喜地理通楼烦。白羽矢飞先火炮，黄金甲耀夺朝暾。

要须洒扫龙沙净，归谒明光一报恩。
七峰诗序 朝阳峰
李纲（宋代）

先得朝阳一段红，何年鸣凤集梧桐。归舟行到湾环处，知是沙溪第一峰。
晚步颍上和曼叔
韩维（宋代）

披榛登大堤，下视何嶪岌。
野气忍雪润，河流带冰澀。
沙禽寂不飞，行子暮逾急。
不见洗耳人，悲风吹独立。
元会次宰臣之韵 其二
黄裳（宋代）

玉皇宫殿得春朝，冠绶纷纷百辟朝。未见鱼龙供汉戏，已闻星露入虞韶。

清都梦到惊华丽，寒谷春回喜富饶。付史几多祥瑞事，终随和气作欢谣。
再赠三首用前韵 其一
李东阳（明代）

吾爱李太白，金銮供奉回。钓船坐明月，宫锦赐新裁。

骑鲸忽不坐，怀抱向谁开。举杯问青天，恐被浮云猜。

明月千载恨，谪仙千古才。古风坐扫地，此事亦堪哀。

我非能诗者，君意莫徘徊。
大泉洞
赵若渚（宋代）

通羊几岩壑，兹洞如修航。
泉声轰鼓激，涧气侵衣凉。
临流网银鲫，舣棹觞桂浆。
此中有真趣，其乐良未央。
久雨次韵君俞
李之仪（宋代）

尘埃肺腑屡更时，淫雨平欺素颔垂。忽觉光辉慰岑寂，坐令华茂转离披。

中痟未厌徒空壁，雅意安能系赤墀。独有晴明陪击节，回肠尤在不为诗。
何推官见招游岳麓以郡中事冗弗克偕行口占二绝以谢 其二
赵抃（宋代）

麓苑崟岑对橘洲，山如屏嶂水清流。谁能向此孤寻胜，案牒装怀不自由。
美人看剑
陈云仙（明代）

试取妆前玉匣开，光铓秋水迫人来。风尘可与儿夫佩，漫道儿夫得意回。
偈六十九首
释道宁（宋代）

闻声不悟道，见色岂明心。
大冶红炉里，真鍮不博金。
卓牌儿
佚名（宋代）

当年早梅芳，曾邂逅、飞琼侣。肌云莹玉，颜开嫩桃，腰支轻袅，未胜金缕。佯羞整云环，频向人、娇波寄语。
湘佩笑解，韩香暗传，幽欢後期难诉。梦魂顿阻。似一枕、高唐云雨。蕙心兰态，知何计重遇。试问春蚕丝多少，未抵离愁半缕。凝伫。望凤楼何处。
赠考满椽
吴实（明代）

简牍贤劳日，曾闻干办声。九年今奏最，三语早知名。

日照金门近，风传禁漏清。圣朝多雨露，行矣被恩荣。
山中访道者（一作入白芝溪寻黄尊师）
于鹄（唐代）

触烟入溪口，岸岸唯柽栎。其中尽碧流，十里不通屐。

出林山始转，绝径缘峭壁。把藤借行势，侧足凭石脉。

gS牙断行处，光滑猿猱迹。忽然风景异，乃到神仙宅。

天晴茅屋头，残云蒸气白。隔窗梳发声，久立闻吹笛。

抱琴出门来，不顾人间客。山院不洒扫，四时自虚寂。

落叶埋长松，出地才数尺。曾读上清经，知注长生籍。

愿示不死方，何山有琼液。
题孔氏东园三首
李廌（宋代）

浓绿阴中黄栗留，醉乡迟日厌鸣鸠。
青春去後百花歇，赖有枝头安石榴。
寄题九仙俞君竹屋
方回（元代）

竹绕屋之外，屋中人定贤。
戛风疑有客，搅雨不妨禅。
勿起青奴想，毋垂玉版涎。
新梢添秀色，长日照吟编。
东宁春兴六首 其三
黄佺（清代）

赤嵌城东番檨林，云晴风静晓烟清。数声杜宇游人意，几点桃烟仙客心。

已对风尘磨旧剑，更从萍水调新琴。年来劳苦知谁为，亲发萧萧霜鬓侵。
偈十六首 其十八
释士圭（宋代）

尘融法界，念尽毗卢。咫尺跨于大千，刹那超于三世。

过去诸如大秤锤落井，现在诸菩萨塞壑填沟。未大修学人，如麻似粟。

回头拾得新罗箭，自是诸人不丈夫。
雨乍霁散步村野山谷间
韩淲（宋代）

幽居喜乍晴，闲步转山麓。塘坳过两家，山嘴见一屋。

坡陀上平岗，窈窕入深谷。时时看采桑，往往值播谷。

鸡飞田妇呼，牛走牧儿逐。路平豁呈露，地僻杳藏伏。

风物晚春时，但见青草木。无为扣角歌，但赋采薇曲。
送陈同佥
王翰（唐代）

马首出城东，将军胆气雄。旌旗明苦日，笳吹动悲风。

早雪三边恨，宁誇百战功。相期春草色，处处凯歌同。
秋晚悲怀
李觏（宋代）

渐老多忧百事忙，天寒日短更心伤。
数分红色上黄叶，一瞬曙光成夕阳。
春水别来应到海，小松生命合禁霜。
壶中若逐仙翁去，待看年华几许长。
童丱须知 其三
史浩（宋代）

织者何人衣者谁，越溪寒女汉宫妃。宫妃莫道无青史，马后先传大练衣。
过长沙宿晋八郡都督陶桓公祠陶公侃
邓云霄（明代）

晋室悠悠竟陆沉，清谈流祸到于今。挥戈近乏平戎策，运甓谁同壮士心？

八郡藩屏遗爱远，千秋俎豆古祠深。客来欲续天门梦，借问天门几万寻。
题徐季功画二古木二首六言 其一
周紫芝（宋代）

千尺龙蛇夭矫，半山风雨凭陵。谁为梅花赋手，能回古木寒藤。
滦水秋风词三首 其三
柳贯（元代）

西风初吹白海水，落日正见黑山云。旃庐小泊成部署，沙马野驼连数群。
临蜕遗诗
晏颍（宋代）

江外三千里，人间十八年。
此行谁复见，一鹤上辽天。
酬贾鹏山人郡内新栽松寓兴见赠二首
柳宗元（唐代）

芳朽自为别，无心乃玄功。夭夭日放花，荣耀将安穷。

青松遗涧底，擢莳兹庭中。积雪表明秀，寒花助葱茏。

贞幽夙有慕，持以延清风。

无能常闭阁，偶以静见名。奇姿来远山，忽似人家生。

劲色不改旧，芳心与谁荣。喧卑岂所安，任物非我情。

清韵动竽瑟，谐此风中声。
病中辱圣从龙图侍郎见访闻便赴西州不及款曲偶成五言奉呈
刘敞（宋代）

衰病淹岁晚，分飞愁远行。能回长者辙，因见故人情。

后会知何地，相看疑此生。不为习凿齿，应作左丘明。
偈颂一百二十三首
释祖钦（宋代）

连朝淹黑豆，黑豆已萌芽。
满地天风起，吹开劫外花。
友竹别号
张天赋（明代）

红紫丛中已看轻，此君相结岁寒盟。梢头月照王猷枕，阶下风寒蒋氏庭。

劲节养高来凤诏，虚心閒写入诗评。春风春雨年年足，喜见龙孙次第生。
将至兰陵道中以远岫重叠出寒花散漫开为韵 其六
李处权（宋代）

舟子厌牵挽，峻濑凌风湍。烟霏丽初日，水气生早寒。

鹾物直六丽，始叹生理难。一月不食肉，悽然对盘餐。

客程方浩渺，念此道里赊。秋林伤客情，霜叶色胜花。

溪鱼不论钱，我饥岂无涯。何当见升平，四海如一家。
书院诸客登仲宣楼以诗寄之
李曾伯（宋代）

指点层云气阿干，官身浩叹不如闲。
几回落日诗怀古，一半春风酒破悭。
许我婆娑从白发，於人妩媚有青山。
前身王粲重拈笔，惜欠胡床著席间。
林下出步，寄皇甫庶子
白居易（唐代）

扶杖起病初，策马力未任。既懒出门去，亦无客来寻。

以此遂成出，出步绕园林。天晓烟景澹，树寒鸟雀深。

一酌池上酒，数声竹间吟。寄言东曹长，当知幽独心。
贵和堂
郭印（宋代）

临池高拓地，轩槛直前开。
树影帘中入，荷香坐上来。
吏閒休案牍，客好共樽罍。
再稔民和乐，嘉名亦称哉。
杂咏七言十首
刘克庄（宋代）

文公左目晚羞明，犹抱遗经细考评。
今汝畏书如畏虎，天公折罚使偏盲。
凤鸣洞祈雨三绝 其一
张侃（宋代）

山蹊屈曲费跻攀，来谒仙姑气貌閒。曾与人间祈得雨，姓名从此彻天颜。
别萧挺之泉州二首
杨万里（宋代）

郎署春同宿，州魔晚卜邻。
出山成底事，藉手得斯人。
名实今无对，云霄早致身。
舟逢应互笑，诸发不如银。
冬日怀竟陵管氏梅桥四首
张耒（宋代）

堂下幽芳自可人，北风一为屏埃尘。
上元簪珥玲珑玉，却曳青霞霜女裙。
曹魏二首
陈造（宋代）

睢盱汉鼎漫心劳，梦觉俄惊马食槽。
马渐天飞龙在井，当途能得几时高。
送刘光道赴桂幕
郭祥正（宋代）

气吐虹蜺发未皤，逢人辄莫叹蹉跎。边隅锋镝从今少，幕下篇章所得多。

雨洗山光浮碧玉，春回江色熨青罗。元戎早晚归金阙，荐祢应先著述科。
暂归南村题山房左壁 其三
李良年（清代）

斜日明墟落，花时步屟过。游人不醉少，好鸟未归多。

发白耽幽事，山青对独歌。百年身世感，俯仰旧庭柯。
寻芳草 咏草
董元恺（清代）

深院望王孙，看几处、平芜春草。正萋萋、南浦西堂悄。

苔痕印、湘裙扫。

绿遍短长亭，断送尽、行人多少。共愁生、一夜如丝绕。

芳茵外、东风晓。
山阴道中 其二
楼钥（宋代）

捲上疏帘莫放垂，迎眸景色自淋漓。有云更觉千山秀，不雨争淋万壑奇。

古道经行尽遗迹，群贤风度想当时。奚囊莫怪新篇少，应接山川不暇诗。
向监税以前韵见贻复用韵答之
赵蕃（宋代）

邹阳困游梁，自喻托枯朽。
功名彼何能，慷慨终无取。
宁知古君臣，义盖存师友。
高谢亦有人，班班推广受。
先师有遗言，何有居夷陋。
叹息柳仪曹，枉尺赞五就。
诗书自青矜，事业见白首。
基本苟不定，岁月宁能又。
煌煌潇湘姿，肯杂摣梨饾而彼倚市门，
讵复工刺绣。骐骥伏盐车，
驽骀空满厩。置是勿易谈，
旧矣憎多口。君诗定自佳，
官乃等尉候。诗成不自足，
乃复过我牖。同官有欧沈，
一时真颇有。要加万镒雕，
必待无价手。君其往从之，
我亦瞠其后。
阅史六首
陈造（宋代）

公安枯竹本何知，摽表精忠解不私。
应笑神奇甘臭腐，谗锋得意几馀时。
和孔学文从奏延春閤
傅若金（元代）

宫漏沈沈晓仗移，衮衣当殿听朝时。风含鸡舌飘青琐，日射龙鳞动赤墀。

奏对御筵多密近，退趋春院总委蛇。喜闻近日稀游幸，閤下儒臣出每迟。
杜鹃
沈绍姬（清代）

年年啼遍欲残春，午夜枝头血满唇。不尽羁魂悲蜀道，何来处士感天津。

声中似怨无家别，地下应怜再拜人。纵使欲归归便得，故宫何处更容身？
从夫赴雁门
董少玉（明代）

雁门西近胡，一片黄沙地。
烽火夜连天，角声入云际。
风月尽悲凄，草木多憔悴。
况是逐臣妻，那能不洒泪。
首夏
吴沆（宋代）

积雨有余润，游云无定阴。
燕飞华屋静，莺啭碧窗深。
缁尘
黄佐（明代）

缁尘休问旧貂裘，十月轻衫试薄游。春事只看芳草变，清尊聊尽白云求。

雪车冰柱燕山路，枫叶芦花楚水舟。偶忆少年成独笑，夜调玄鹤上丹丘。
郭氏山林十六咏 其十五 倚剑
陆游（宋代）

悬瀑若剑立，空潭如镜平。未能照魑魅，且用斩长鲸。
赠夏君美同知
至仁（明代）

海宇烟尘日夜生，中兴诸将正鏖兵。郦生三寸澜翻舌，一旦来归七十城。
次韵和吴兰雪石溪观桃花
金逸（清代）

红云飞隔水，应是雨催开。游屐缘溪入，春禽约客来。

湿烟低隐屋，老树卧延苔。几度寻诗到，无人立一回。
寄题向伯恭芗林
李处权（宋代）

芗林近知名，怅望江干路。
无因从之游，梦魂几飞去。
侍郎天下士，器识廊庙具。
诗似王右丞，文如韩吏部。
勇退不待年，苍生思谢傅。
幽栖新卜筑，日涉已成趣。
人物在篮舆，风流称棕屦。
身閒鱼鸟近，心远烟霞聚。
净几展图书，疏帘约风露。
时倾清濁酒，唤客坐飞絮。
江鳞白可脍，野雀黄堪茹。
欢言忘宾主，脱帽方箕踞。
手挥玉麈尾，故自有佳处。
拄颊欲招隐，撚髯知得句。
快当走尺书，径拉王文度。
嘉禾百咏·会景亭
张尧同（宋代）

有景道不出，须来此水滨。
十分花鸟色，团作一亭春。
书屋新成示儿子琪瑛犹子珏璠
朱霞（清代）

矫矫松林下，山斋喜落成。积书须善读，隙土可深耕。

习礼束筋骨，安弦养性情。更期三益友，开径每相迎。
雪冻未解散策郡圃
杨万里（宋代）

积雪偏工霁後凝，不妨冷极不妨清。
静闻檐滴元无雨，倒挂冰牙未怕晴。
独往独来银粟地，一行一步玉沙声。
圃中散策饶君强，敢犯霜风上古城。
过山庵
胡仲弓（宋代）

天地一间屋，心安到处家。
淡中尝世味，吟里足生涯。
煨芋频添炭，烹泉旋品茶。
空山无纸帐，梦不到梅花。
游梅坡席上杂酬 其七
李弥逊（宋代）

夜饮宁辞醉，春醒莫厌投。有人重载酒，后会不须谋。
游西山
钱宰（明代）

西山一何高，有怀在泉石。
荡舟渡西泠，秋水今几尺。
渚花泊双桡，岸草纳双屐。
凉风树上至，林影下衣碧。
群动方自营，尘机念俱息。
邂逅方外人，招邀坐深席。
悠然外死生，矧复慨今昔。
我客语正深，仆夫劝还役。
川明月初至，树暗山已夕。
归人樵唱来，落日堕西壁。
恭读常太翁老先生爱吟草殉节录赋赠四律 其四
罗大奇（清代）

青简为谁编，昭忠姓字传。浮生抛异地，劲节上参天。

义足扬亲德，恩宜荫子贤。褒荣三世外，华冑庆绵绵。
江阴新阡松柏为大浸所坏累夕见於梦寐
葛立方（宋代）

新阡松槚已交柯，狂潦侵凌一尺过。
拟欲移根易嘉本，正须捄土捍层波。
伤心半夜飞蝴蝶，触眼何人是橐驼。
火迫归欤亲在视，定教枯卉再婆娑。
和曾子实题画笺韵
宋自逊（宋代）

鹭引归船犬吠篱，片时风景万千诗。
向来柳下曾沽酒，不似如今看画时。
西江月·作伴修行未是
谭处端（元代）

作伴修行未是，飘飘物外行持。孤云野鹤任东西。何有些儿碍滞。淡饭寻他两顿，清清净净无为。寂寥潇洒最相宜。别有一般滋味。
自荆湖入朝至岳阳奉别张燕公
王琚（唐代）

五载朝天子，三湘逢旧僚。扁舟方辍棹，清论遂终朝。

远树烟间没，长江地际摇。帝城驰梦想，归帆满风飙。
送李侍郎安抚浙东 其二
程珌（宋代）

夜来天阙望文昌，移在藩臣斗极旁。千尺涛江元不远，公当早晚对明光。
伤情怨（林钟）
周邦彦（宋代）

枝头风势渐小。看暮鸦飞了。又是黄昏，闭门收返照。

江南人去是缈。信未通、愁已先到。怕见孤灯，霜寒催睡早。
句
庞籍（宋代）

田园贫宰相，图史富书生。
送王机宜归襄阳侍下一首
苏籀（宋代）

乃公振旅来，河湟新奏捷。
诗礼壮斋坛，荆州初妥帖。
王郎赋缁衣，旦暮剧燕越。
从容挽六钧，邂逅记三箧。
赏奇必先睹，语怪尤欣惬。
樵径曳斑杖，僧窗敷白氎。
解颐千虑却，爬痒众宾厌。
辕门熊处士，铁面竦长鬣。
椎牛赴大釂，割肉挥长铗。
酸寒商公邑，会我萦仕牒。
儿嘷羹不糁，女瘦裙剩摺。
嫉邪发冲冠，忧国须屡镊。
侯家有美载，寒冬相暖热。
騕褭带青萍，於菟包璅甲。
风磴好扶轮，冰溪多病涉。
凄凉熊耳下，小雪轻尘浥。
升堂语君公，浚治千楼堞。
勉勉足兵食，孜孜抚疲苶。
政成在简易，可大贤人业。
送刘贞庭总管之嘉禾
张翥（元代）

牧守膺民寄，循良不数公。使君新建隼，御史近乘骢。

内府声华著，专城控制雄。老成归物望，清切简宸衷。

紫绶盘铜虎，朱幡拥画熊。焚香迎父老，骑竹走儿童。

槜李名藩古，勾吴地利通。粤从师次后，俱在震邻中。

水暗台隍月，云寒鼓角风。蛮氛犹涨黑，战血未消红。

圣主方图治，台司亦即戎。频烦纶綍下，次第甲兵空。

公等宜宣力，王臣固匪躬。关防先武备，国计务农功。

黄霸徵当最，阳城考欲同。苍旻飘劲气，白日照精忠。

万象天枢北，三山海市东。旱龙俄作雨，阳凤已鸣桐。

善政风须变，虚襟理自融。平生经世志，要似节轩翁。
读林去华居厚主簿省题
王迈（宋代）

病夫夜不眠，五鼓始交睫。懒起比吴蚕，清梦飞庄蝶。

恭承高轩过，不及倒屣接。惠我百篇诗，珠玑何炜烨。

五言比长城，一望皆危堞。壮如广陵散，悲似阳关叠。

音韵最清圆，格律尤妥帖。登坛裨将降，咒水小巫怯。

永嘉富人物，往躅足追蹑。经术止斋陈，文章水心叶。

林君游其门，早负贤关箧。乡校设皋比，户外纷屦屧。

科目苦无凭，取舍如渔猎。入网多弱翰，上钩希巨鬣。

西廊上奏篇，甲第仅书捷。低头矮屋中，壮气不萎薾。

研朱点周易，修此清净业。焚香读楚词，时作真行帖。

台府岁举员，求者例有挟。孤士乏梯媒，刚肠羞妇妾。

诸公纵怜才，或被权势劫。谁能推挽之，士论得欣惬。
存乐堂二首 其二
邓林（宋代）

玉友金昆奉二亲，一门和气蔼如春。升平乐事家家有，谁似君家此乐真。
秋怀八首 其一
李梦阳（明代）

龙池放舶他年事，坐对南山忆往时。紫阁峰如欺太白，昆吾山自绕皇陂。

双洲菡萏秋堪落，乱水兼葭晚更悲。谷口子真今得否，攀云骑马任吾之。
再题行看子
楼钥（宋代）

先引护栏毬子骢，九马近远俱相从。
黑驹騧黄骓素骝，亦有笏面仍银鬃。
夏国一种青於蓝，五明错靴皆如龙。
或骖或引恣驰骤，坐觉隐耳声珑珑。
人间安得有此辈，一一必自天闲中。
不惟骨相异凡马，圉人贵介多雍容。
三花翦鬣自官样，空鞍更以香罗幪。
中间二者盖天马，齿虽已老气尚雄。
不知几出横门道，双立柳下青阴浓。
抬韁捽颔刷背膂，旋梳鬃尾摇清风。
人人生意马欲动，态度曲尽各不同。
韩生去我几百年，藻色尚湿青与红。
不知何时堕鸡林，万里远在东海东。
贾人携来得寓目，一见绝叹丹青工。
千金可买真不惜，忽复携去何匆匆。
亟令临写得形似，如此神骏那得逢。
开元内外马盈亿，色别为群从登封。
韩生所貌定杰出，七尺为騋八尺駴。
向来莺边系金狨，归乘款段头已童。
伏枥宁能志千里，却笑区区据鞍矍铄翁。
僻居秋思寄友人（一作故友）
伍乔（五代）

门巷秋归更寂寥，雨余闲砌委兰苗。
梦回月夜虫吟壁，病起茅斋药满瓢。
泽国旧游关远思，竹林前会负佳招。
身名未立犹辛苦，何许流年晚鬓凋。
出火祀大辰十二首 升殿用《正安》。
郊庙朝会歌辞（宋代）

屹彼嘉坛，赤伏始届。掞光耀明，洋乎如在。俛仰重离，默与精会。

随我降升，肃听环佩。
同李太守登历下古城员外新亭亭对鹊湖
杜甫（唐代）

新亭结构罢，隐见清湖阴。
迹籍台观旧，气溟海岳深。
圆荷想自昔，遗堞感至今。
芳宴此时具，哀丝千古心。
主称寿尊客，筵秩宴北林。
不阻蓬荜兴，得兼梁甫吟。
赠浮曦柳秀才
丘葵（宋代）

家在浮曦江上住，胡为来此市廛中。
残杯冷炙成何味，只研孤廛盍固穷。
我本持竿钓鱼客，子缘识字入儒宫。
何当共把丝纶去，明月矶头坐晚风。
荷露烹茶
乾隆（清代）

秋荷叶上露珠流，柄柄倾来盎盎收。
白帝精灵青女气，惠山竹鼎越窑瓯。
学仙笑彼金盘妄，宜咏欣兹玉乳浮。
李相若曾经识此，底须置驿远驰求。
题太真教鹦䳇念心经
胡奎（元代）

春寒卯酒睡初醒，笑倚东窗小玉屏。早悟眼前空是色，错教鹦䳇念心经。
十二咏 其十一 磬塘
李纲（宋代）

乔木森森借绿阴，曲塘波影漾疏林。龟鱼不用愁清浅，藻荇菰蒲隐映深。
次韵潜师放鱼
苏轼（宋代）

法师说法临泗水，无数天花随麈尾。
劝将净业种西方，莫待梦麈呼起起。
哀哉若鱼竟坐口，远愧知几穆生醴。
况逢孟简对卢仝，不怕校人欺子美。
疲民尚作鱼尾赤，数罟未除吾颡泚。
法师自有衣麈珠，不用辛苦沙泥底。
美人蕉
凌义渠（明代）

屏却秋声倚冬旭，数枝的烁映深绿。粲粲流光及户庭，敛向朱颜笑未足。

插瓶入镜添多态，秾华萧瑟宛相代。那得雪片罩嫣姿，摩诘图中观自在。

谁言花耐百日红，此红宁与俗艳同。唯愿抽心守芳素，莫令长被颜色误。
乐神曲录三 其一 太湖神
沈贞（元代）

波震荡兮具区，既底定兮奠神之居。芙盖兮菱车，导翠鼋兮文之。

神之来兮孰俱？后子皮兮前灵胥。与神游兮湖之浒，冲风息兮极浦。

有倡兮妙舞，有冽兮清酤。神饱聿归兮或返而顾，灌吾田兮受神之祜。
从广雅尚书登采石矶彭杨祠
郑孝胥（清代）

大江东去意何如，暂驻旌旗上碧虚。祠庙云霄依太白，山川风物比南徐。

料量筋力艰虞际，总揽英才感慨馀。不信乖崖久閒地，吴民遮看老尚书。
赠华上林中宇二绝句 其一
孙继皋（明代）

拜得新衔隶上林，春风管领夹城深。柏梁一自词臣集，应制荣华直到今。
晚秋登楼 其二
王同祖（宋代）

读罢黄庭倦倚楼，乱云挟雨过湖头。年来无复登临思，闲撚黄花送暮秋。
河曲游
卢思道（南北朝）

邺下盛风流，河曲有名游。应徐托后乘，车马践芳洲。

丰茸鸡树托，遥裔鹤烟稠。日上疑高盖，云起类重楼。

金羁自沃若，兰棹成夷犹。悬匏动清吹，采菱转艳讴。

还珂响金埒，归袂拂铜沟。唯畏三春晚，勿言千载忧。
暇日家人馈酒食
姜特立（宋代）

王度清夷无忌讳，私家甘旨自充庖。
不须乞食歌姬院，自有佳人送酒肴。
胡文恭佥宪邀游西湖次张天锡湖船旧韵
程敏政（明代）

湖上来寻一日欢，春风消得旅怀宽。玉壶载酒随山住，银甲弹筝隔水看。

花雨上瞻三竺远，松云高拂两峰寒。忘情潦倒沙鸥社，相好平生几豸冠。
自武昌之汉阳晚泊汉口
秦钧仪（清代）

萍迹南来似转蓬，伯牙台外溯归鸿。悠悠汉水连湘水，淼淼云中更梦中。

笠泽旧吟怀醉士，习池今许问山公。片帆剪破烟波月，肠断梅花一笛风。
偶侍郡侯游群玉浪吟二绝聊记岁月时淳佑乙巳
赵与泳（宋代）

玲珑奇石绕林间，屈曲高低未易攀。
非斧非斤谁运巧，偏来琢就此蓬山。
花非花 灯花
尹琼华（清代）

映纱窗，辉绣幕。乍含苞，旋吐萼。好占喜信准明朝，晓风莫便轻摇落。
京师上元观驾二首 其二
释德洪（宋代）

阁雨轻寒敛夕氛，青牛画毂已争奔。皇州浩荡风光里，紫陌喧阗笑语温。

冠压花枝驰万骑，帘垂绣箔卷千门。特传诏语君恩重，凝睇天阶谢至尊。
文周翰盛暑帖赞
岳珂（宋代）

同文之狱，诸贤非一族。
殄瘁之悲，独及于禹玉。
岂一人之言，自为之反复。
伤哉利禄。
句
陈贶（唐代）

年年闻尔者，未有不伤情。出得风尘者，合知岐路人。

拂榻灯未风，开门月先入。忽生云是匣，高以月为台。

入夜虽无伤物意，向明还有动人心。
大墙上蒿行
邝露（明代）

条风旖旎，吹荣丹荑。品汇随凉飙起。凋瘵一何翩翻，物态如此心怦怦。

大钧播物流形，今我局速将何成。人生居天壤间，如湍水泛浮萍，我今局速将何成。

适君四体所乐，遐不恣君魂梦所便。冬居温室长年，夏乘鹤盖飙轩。

糟糠何苦，我今欲何求。不及君颜玉车丹，食氏德臇臛熊蹯。

上有女娲炼石之青天，使我仰戴不得久周旋。下有六鳌擎足之神峦，使我步履不得稍弃捐。

何不放浪形骸，恣君所便。雅琴琅琅，我今落羽自摧藏。

哀乐本无方，廉侔贞玉，洁媲秋霜。梅花四起，龙段中央。

姚虞所服，仪凤宾王。辟凶殃，和气致福祥。龙颌贺云，神晖陈章。

文君绿绮，飞燕凤凰。尾焦吴爨，根死峄阳。名标往牒，咸自谓雅且良，曾不如我琴臧美无量。

带长剑之陆离，清漳为淬，厉以礛诸。丽服有都，步天衢，纯钩贯斗枢。

桓公之慈，太公之阙，文王之琢，庄君之忽。古器灭没，今我无匹。

升玄扈，坐兰台。九斿雾涌，左个天回。颂奚斯，侍邹枚。

拉飞琼，醉龟台。召蹇修，诒凤为媒。奉觞白日，尔无西颓。

今日乐，不可回。乐未央，为乐当自强。百岁如流光，何为自苦，使我心伤。
林良画两角鹰歌
李梦阳（明代）

百馀年来画禽鸟，后有吕纪前边昭。
二子工似不工意，吮笔决眦分毫毛。
林良写鸟秪用墨，开缣半扫风云黑。
水禽陆禽各臻妙，挂出满堂皆动色。
空山古林江怒涛，两鹰突出霜崖高。
整骨刷羽意势动，四壁六月生秋䬞。
一鹰下视睛不转，已知两眼无秋毫。
一鹰掉颈复欲下，渐觉飒飒开风毛。
匹绢虽惨澹，杀气不可灭。
戴角森森爪拳铁，迥如愁胡眦欲裂。
朔云吹沙秋草黄，安得臂尔骑四驖。
草间妖鸟尽击死，万里晴空洒毛血。
我闻宋徽宗，亦善貌此鹰，后来失天子，饿死五国城。
乃知图写小人艺，工意工似皆虚名。
狡猎驰骋亦未事，外作禽荒古有经。
今皇恭默罢游燕，讲经日御文华殿。
南海西湖驰道荒，猎师虞长俱贫贱。
吕纪白首金炉边，日暮还家无酒钱。
从来上智不贵物，淫巧岂敢陈王前。
良乎良乎宁使尔画不直钱，无令后世好画兼好畋。
平原郡斋二首
黄庭坚（宋代）

成巢不处避岁鹊，得巢不安呼妇鸠。
金钱满地无人费，一斛明珠薏苡秋。
苏汝载入署同居适栽新竹喜而共赋
邓云霄（明代）

昨过野寺乘凉好，偶向山僧觅竹栽。槛外喜看团绿玉，阶前何竹破苍苔。

影窥月幌清尘梦，爽入风窗进晚杯。正对此君堪坐啸，开门还见子奠来。
答王雪窗惠诗
陈郁（宋代）

窗以雪为名，窗中人亦清。
听无多淡话，含不尽幽情。
世态秋云薄，吟怀霁月明。
似闻藏古砚，石眼可曾晴。
凄凉行
范浚（宋代）

君不见神羊触邪世不省，舞马应节披华衣。又不见屈轶指佞没空草，合欢蠲忿生庭墀。

勋华一去几千载，神羊屈轶令人悲。二物不可见，我悲何日忘。

喧啾闻反舌，炎夏亦凄凉。
题衢州城外包氏水阁示远父成父二首 其二
赵蕃（宋代）

买得溪头一叶船，去留无系总悠然。不惟画本输摩诘，更有诗材属惠连。
山夜闻钟
张说（唐代）

夜卧闻夜钟，夜静山更响。
霜风吹寒月，窈窱虚中上。
前声既舂容，后声复晃荡。
听之如可见，寻之定无像。
信知本际空，徒挂生灭想。
【南吕】一枝花　四景　春
未知作者（元代）

衮香绵柳絮飞，飘白雪梨花淡。怨东风墙杏色，醉晓日海堂酣。景物偏堪，
车马人游览，赏清明三月三。绿苔撒点点青钱，碧草铺茸茸翠毯。
【梁州】流水泛江汀暖浪，轻云锁山市睛岚。恐无多光景疾相探。雕鞍玉辔，
纱帽罗衫。珍羞满卓，玉液盈坛。歌姬舞妓那堪，诗朋酒侣相谈。生存花屋平昙，
兴足竹林阮咸，醉居相府曹参。放开，酒胆。恨狂风尽把花摇憾，叹阳和又虚赚。
拚了陶陶饮兴酣，于理相干。
【尾】紫霜毫入砚深深蘸，吟几首莺花诗满函，一望红稀绿暗。正游入不甘，
奈顽童执骖，不由咱卷把骄骏辔头儿揽。　夏
蔷薇满院香，菡萏双池锦。海榴浓喷火，萱草淡堆金。暑气难禁，天地炎蒸
甚，闲行近绿阴。清风台榭开怀，傍流水亭轩赏心。
【梁州】摇羽扇纳凉避暑，卸纱巾散发披襟。冰山雪槛忘怀饮，盘盛橄榄，
水浸林擒。黄金盏大，白玉瓯深。会佳宾酒阵诗林，设华筵竹影松阴。白莲藕爽
口香甜，锦鳞着牙味深，水晶瓜荐齿寒侵。满斟，醉吟。今朝酩酊明朝恁，不
吃后待图甚？日月无情恋古今，休负光阴。
【尾】倾残竹叶千尊，摘尽枇杷一树金。深喜娇娥见咱恁，向沙厨用心。安
排下簟枕，专等归来醉时寝。　秋
金凤凋杨柳衰，玉露养芙蓉艳。竹轻摇苍凤尾，松密长老龙鳞。残暑都潜，
爽气被楼台占，称情怀景色添。火龙鳞红叶萧萧，金兽眼黄花苒苒。
【梁州】南浦晓云飞画栎，西山暮雨洒珠帘。小糟酒摘珍珠酽。银盘馔满，
生鼎香粘。黄橙味美，紫蟹肥甜。趁苍空天似白亻兼，玩清光月拥银蟾。不学那
愁脉脉呆汉江淹，则学兴悠悠诗仙子瞻，陶陶醉客陶潜。意忻金樽到手谁曾厌，
我待把醉乡占。不管衣襟被酒淹，无事拘钳。
【尾】赏心事休教欠，饮兴吟怀似妻添。醉倒尊前，任君潜扌弃。指点、便
嫌，胜似你红尘路上险。　冬
青山失翠微，白玉无瑕玷。梨花和雨舞，柳絮带风ㄎ。泼粉堆盐，祥瑞天无
欠，丰年气象添。乱飘湿僧舍茶烟，密洒透歌楼酒帘。
【梁州】金盏内羊羔满泛，红炉兽炭频添。兰堂画角多妆点。锦茵绣榻，翠
幕毡帘。鸾箫谩品，颦鼓轻敲。唱仙音余韵淹淹，捧牙版玉指纤纤。绮筵间盏到
休推，宝鸭内香残再拈，玉壶中酒尽重添。况兼、兴タ。金波潋滟霞光闪，接入
手不辞厌。为爱琼瑶尽意瞻，赏玩休嫌。
【尾】玄冥不出权都占，青女三白势转严，酩酊甘将醉躯欠。见冰锥满檐，
琼珠满帘，全不把红尘半星儿染。　急流勇退
非贪鹦鹉杯，不入麒麟画。几株陶令柳，数亩邵平瓜。书卷生涯，甚日何年
罢，枉将鳌背查。下苦志空学得满腹文章，至如今误赚了盈头白发。
【梁州】昨日闹垓垓兵临孟水，今日冷清清草满章华。叹兴亡世事如嚼蜡。
则不如ド半缸绿蚁，啜一盏清茶。感时怀苦，对景嗟呀。水穿云碧玉流霞，山叠
翠青锦蒙纱。黄菊绽猛兽睁睛，红叶落火龙退甲。苍松盘怪蟒张牙。景幽，静雅。
一轮皓月林梢挂，醉后将骞驴跨。稚子山妻引到家，煞强如大纛高牙。
【尾】南山射虎弓藏，北海诛龙剑隐匣。两字功名不牵挂，书房中卧咱。松
阴下坐咱，无是无非快活煞。
绿罗裙·东风柳陌长
贺铸（宋代）

东风柳陌长，闭月花房小。应念画眉人，拂镜啼新晓。
伤心南浦波，回首青门道。记得绿罗裙，处处怜芳草。
浣溪沙（赵景山席上用偶赋溪台和韵）
辛弃疾（宋代）

台倚崩崖玉灭瘢。青山却作捧心颦。远林烟火几家村。

引入沧心鱼得计，展成寥阔鹤能言。几时高处见层轩。
谒金门
张炎（宋代）

晚晴薄。一片杏花零落。纵是东风浑未恶。二分春过却。

可怪寒生池阁。下了重重帘幕。忽见旧巢还是错。燕归何处著。
和黄宰招饮
洪咨夔（宋代）

大都春色三分耳，能得眉头几度开。
见说东家酒初熟，不论今雨也须来。
李端叔自金陵如姑溪寄之五首 其二
释德洪（宋代）

老去田园可乐，秋来禾黍登场。相见鸡豚社饮，諠哗暧热溪堂。
寄怀
步非烟（唐代）

画檐春燕须同宿，兰浦双鸳肯独飞。

长恨桃源诸女伴，等闲花里送郎归。
送章监丞守广信
方岳（宋代）

近世无佳郡，中朝有此公。
再三疑坏证，第一是贪风。
野雪深耕耒，春苔蚀缿筒。
龚黄只如此，为问玉山翁。
赋得明星玉女坛送廉察尉华阴
王翰（唐代）

洪河之南曰秦镇，发地削成五千仞。
三千离地皆倚天，唯独中千特修峻。
上有明星玉女祠，祠坛高眇路逶迤。
三十六梯入河汉，樵人往往见蛾眉。
蛾眉婵娟又宜笑，一见樵人下灵庙。
仙车欲驾五云飞，香扇斜开九华照。
含情迟伫惜韶年，愿侍君边复中旋。
江妃玉佩留为念，嬴女银箫空自怜。
仙俗途殊两情遽，感君无尽辞君去。
遥见明星是妾家，风飘雪散不知处。
故人家在西长安，卖药往来投此山。
彩云荡漾不可见，绿萝蒙茸鸟绵蛮。
欲求玉女长生法，日夜烧香应自还。
代钱塘宰莫子章贺皇太子生辰
杨万里（宋代）

寒外乾坤净，霜前殿阁新。
如何震一索，顿有月重轮？
甲观堂初画，青宫榜更银。
三天同日晓，一气八荒春。
东序翻周学，南阳摘汉亲。
承祧英类祖，问寝孝通神。
帝子临京邑，藩寮著野人。
天将重九节，瑞应诞弥辰。
更菊双为寿，山河总效珍。
前星环紫极，长照漆园椿。
九日三首
苏辙（宋代）

九日真佳节，年年长赋诗。
深惭鹤发老，每与菊花期。
帽落无人拾，酒狂聊自持。
丰年余社瓮，天意念衰羸。
大堤踏月
戴梓（清代）

西郭高秋迥，遥遥接混茫。一轮升碧海，万里共清光。

古道人烟静，空天雁影长。行歌潇洒里，芳草露瀼瀼。
赋赠卢司李
王孙蔚（清代）

蓟门相对故人情，同拜新纶事远征。明月一轮巴子国，秋风匹马鄂王城。

羞言桑孔多心计，旧识于张有盛名。他日江天遥忆处，黄矶白渚楚云平。
吾闻 其一
朱圭（清代）

吾闻廉不刿，于陵曷足贤。在彼成若性，效尤失自然。

责人日以甚，恕己忘其偏。辞受与进退，鲁邹有中权。

伯夷尚云隘，何况子莫坚。金刚无四相，从容道自全。

夫子思狂狷，颜闵方比肩。愿以告贤哲，过犹不及焉。
和刘长安题薛周逸老亭周最善饮酒未七十而致
苏轼（宋代）

近闻薛公子，早退惊常流。
买园招野鹤，凿井动潜虬。
自言酒中趣，一斗胜凉州。
翻然拂衣去，亲爱挽不留。
隐居亦何乐，素志庶可求。
所亡嗟无几，所得不啻酬。
青春为君好，白日为君悠。
山鸟奏琴筑，野花弄闲幽。
虽辞功与名，其乐实素侯。
至今清夜梦，尚惊冠压头。
谁能载美酒，往以大白浮。
之子虽不识，因公可与游。
从姑太令人挽词
楼钥（宋代）

伯祖八贤女，惟姑寿且康。
又闻歌薤露，谁复是灵光。
采藻空南涧，生萱怆北堂。
平生好心地，持以遗诸郎。
过洞庭风作
邹浩（宋代）

洞庭波面忽如雷，万斛楼船舞一杯。为报冯夷莫相嚇，尽曾经着暴风来。
昭国闲居
白居易（唐代）

贫闲日高起，门巷昼寂寂。时暑放朝参，天阴少人客。

槐花满田地，仅绝人行迹。独在一床眠，清凉风雨夕。

勿嫌坊曲远，近即多牵役。勿嫌禄俸薄，厚即多忧责。

平生尚恬旷，老大宜安适。何以养吾真，官闲居处僻。
仲辅叔易招客同游黄蘖还以诗轴相示为赋二诗 其一
李纲（宋代）

招提古黄蘖，环揖尽青山。我病未能往，子行真是闲。

猿声翠屏外，虹影碧潭间。好句联珠璧，清新讵可攀。
荔子
吕本中（宋代）

南征未厌苦关山，荔子今年已厌餐。时有野僧来献供，每烦佳士约同槃。

门前炎暑三伏旱，坐上冰霜六月寒。他日一尊须念此，中州传买半梨乾。
秋风
吴若华（清代）

满耳萧骚梦不成，残云凉月夜凄清。等闲吹落长林叶，杂入千家捣练声。
和崔刑部凭栏
徐积（宋代）

伏读凭栏意，私心辄慨然。圣徒须企圣，贤党必思贤。

主上方高枕，民閒正息肩。使君当自逸，治状已光前。
贫居
林大钦（明代）

贫居依谷口，灌木赖幽清。欲往风云会，其如泉石情。

日明花自媚，山寂鸟还鸣。寥寥烟波外，悠然慰此生。
五月十七日谒伏波庙四首
赵蕃（宋代）

万里才传却瘴方，药囊翻谓橐中装。
谗人不敢投豺虎，空见壶头石室荒。
过新息
许景衡（宋代）

新息临通衢，赤白纷栋宇。古息渺村墟，相望十里许。

我行属驰驿，枉道不可去。吊古独踟躇，指以示田父。

伤哉彼美人，国破为人虏。惊魂懔风叶，暗泣泫花露。

一死重太山，亦或轻一羽。犹能子元辩，独尔悄无语。

旧物空颓垣，草木日繁芜。悠悠清淮水，千古亦东注。
谢汪汝平送酒
陈棣（宋代）

尘土侵陵老瓦盆，胸中磊块与谁论。
閒披黄卷欲欹枕，忽有白衣来扣门。
和气醺人红绿眩，浓香破鼻典刑存。
倒罍彻底清如水，不比春江带雨浑。
宿五峰院
王十朋（宋代）

万法由来总是空，五峰名在本无峰。我来遥作庐山想，隐约夕阳开处逢。
江城子令 与小李先待诏
刘志渊（金朝）

人情胶漆道情乖。昧灵台。翳尘埃。不惧如山，贩骨走轮回。

见在宝躯今不悟，千万劫，朽仙材。

好收□住武都阶。药苗栽。结神胎。九转功成，方寸蕊珠开。

体混净光从隐显，随眼底，是蓬莱。
自题山水画册 其一
陈琼圃（清代）

路转千峰一径斜，烟霞深锁野人家。春来更有幽栖处，开遍东风枳壳花。
桂殿秋·思往事
朱彝尊（清代）

思往事，渡江干，青蛾低映越山看。共眠一舸听秋雨，小簟轻衾各自寒。
闻状元是少年
陈著（宋代）

闻说三魁是少年，世閒何必叹才难。
我生亦是奇男子，莫作时人一例看。
踏莎行·细草愁烟
晏殊（宋代）

细草愁烟，幽花怯露。凭阑总是销魂处。日高深院静无人，时时海燕双飞去。
带缓罗衣，香残蕙炷。天长不禁迢迢路。垂杨只解惹春风，何曾系得行人住。
月潭寺（二首）
何景明（明代）

玲珑金刹白云边，踏阁攀林一径穿。
龙出洞门常作雨，鹤巢松树不知年。
僧来殿上鸣钟饭，客到山中借榻眠。
怪底夜来难得寐，秋风窗下绕流泉。
醉眠亭
张先（宋代）

醉翁家有醉眠亭，为爱江堤乱草青。
不听耳边啼鸟唤，任教风外杂花零。
饮酣未必过此舍，乐甚应宜造大庭。
五柳北窗知此趣，三闾南拟漫孤醒。
奉和鲁斋先生涵古斋诗二首
金履祥（宋代）

圆融无际大无馀，万象森然本不癯。
百圣渊源端有在，六经芳润几曾枯。
人于心上知涵处，古在书中非远图。
会到一源惟太极，包牺原不与今殊。
谢说尹惠酒馔
五迈（宋代）

逐客次江干，复此风雨夜。
元戎念寂寥，更仆相慰藉。
醽醁实珍肴，宠光生邸舍。
妻孥共感慼，道路或猜讶。
谓此偃蹇踪，横被弯弓射。
彼哉簧正巧，或者石犹下。
同志欲过从，避党辄惊怕。
曾谓十连尊，理烦无顷暇。
惠顾及无聊，多言莫为谢。
平生仗信义，正色叱奸诈。
此样不入时，致入人话靶。
明时方献文，安得有谤骂。
独以殿庐中，语言少假借。
遂犯螳螂怒，间坐鸱号哧。
先期入帘幕，坐是罗罟护。
公施不报恩，高义等嵩华。
一言挟纩温，所嗜非酒炙。
天日方清明，罪过宜宥赦。
白璧可洗瑕，烦公叩造化。
偶见梅一株开花特大标格庄重尤可爱可赏世人誉梅必以清瘦斯岂不易之论耶 其一
虞俦（宋代）

玉环天与十分肥，弱骨丰肌不自持。一曲霓裳何足道，承恩应不任风吹。
久雨即景
梁德绳（清代）

半月溟濛雨未晴，閒阶如绣绿苔生。亚枝花蕊寒犹禁，出谷莺簧啭尚轻。

压树黑云飞不起，栖檐冻雀喑无声。屏山徙倚春游寂，拨尽炉烟梦亦清。
秦淮春泛
沈初（清代）

雪色单衫污酒红，客愁一路棹声中。诗情添似桃花水，春梦轻于柳絮风。

绿野亭台千里隔，碧城消息几时通。江流不逐征帆去，却与人心只向东。
挽司马季若知郡
孙应时（宋代）

越绝枌榆社，吴陵松竹间。
相亲逾骨肉，海见豁心颜。
契阔今生死，萧条旧往还。
春风数行泪，吹度镜湖山。
清湘驿送王柳州南归二绝
范成大（宋代）

我已兼程无脚力，君犹追路有襟期。
从今月下共花下，谁复醉吟先和诗？
括满江红
林正大（宋代）

太一真人，莲叶向、中流荡漾。凌万顷、风为帆席，浪为轻桨。乱舞翠绡云雾薄，卧看玉宇琉璃晃。似飘然、万斛举龙骧，随波荡。

太华顶，花十丈。飘一叶，借清赏。倩龙眠老手、为渠摹仿。鳌禁岧峣谁寓直，玉堂学士今刘向。要清宵、特地杖青藜，来相访。

东坡书林和靖诗后：吴侬生长湖山曲，呼吸湖光饮山渌。不论世外隐君子，佣奴贩妇皆冰玉。先生可是绝俗人，神清骨冷无由俗。我不识君曾梦见，瞳子了然光可烛。遗篇妙字处处有，步绕西湖看不足。诗如东野不言寒，书似西台差少肉。平生高节已难继，将死微言犹可录。自言不作封禅书，更有悲吟白头曲。我笑吴人不好事，好作祠堂傍修竹。不然配食水仙王，一盏寒泉荐秋菊。
次王巡检韵三首
陈造（宋代）

每愧铜盘走柘丸，忽惊檀轴卷丝阑。
真成敝帚千金享，笑唤诸雏挂壁看。
余夜坐必看东湖诗心悟神会非它人所与知也比
徐恢（宋代）

清绝东湖旧看诗，夜窗风味许谁知。
眼花头白今憔悴，不似向来灯下时。
读史
程梦星（清代）

公孙举贤良，先弃后乃收。巍然置第一，晚封平津侯。

陆贽举韩愈，亦以再举售。其论《不贰过》，即以前文投。

一君与一相，取舍岂自由。得失故有命，际会良悠悠。
邵武赵使君挽章二首
曹彦约（宋代）

近代金枝里，何人桂籍传。
衣孙三世盛，文武两科全。
日月开宏业，山川哭盛年。
天高无可问，有德在民编。
瞻堂十景为大参徐公作 其四 古柏
胡应麟（明代）

移来蜀相祠，曾息轩皇驾。乍宵风雨声，恍惚苍龙下。
陈山龙君祠迎享送神曲
龚颐正（宋代）

海波渊沦兮海山巃嵷，其下潜通兮君之宫。
时思其母兮来舂容，菖叶生兮杏蔕融。
君之来兮雷隆隆，雨我田兮秋芃芃，
我之怀兮无初终。
糖多令
佚名（宋代）

天上谪星班。青牛初度关。幻出蓬莱新院宇，花外竹，竹边山。轩冕傥来闲。
人生闲最难。算真闲、不到人间。一半神仙先占取，留一半、与公闲。
直庐即事
陶梁（清代）

一室跏趺学坐忘，高槐古井欲生凉。秋蝉也合伤迟暮，不噪朝阳噪夕阳。
杂题画景三十一首 其二十七
祝允明（明代）

吟诗写画似参禅，不向他人被里眠。生公堂前点头石，天平山上白云泉。
明皇九马图
刘子翚（宋代）

书生兀兀园不窥，见马岂辨骝与骓。
开图九骏立突兀，摸索知是真龙儿。
奔雷蹴踏原里动，曳练惨错风沙随。
华缨金络岂不好，矫首奋迅那容羁。
吾闻取骥如择士，竞爱妥帖惊权奇。
士怀倜傥众论斥，马有憔悴群驽欺。
六闲豢养固恩厚，横气摧折常鸣悲。
丹青傥不逢妙手，万世岂识真龙姿。
因思中原政格斗，铁骑倏忽银山移。
著鞭安得致此物，掩画四顾徒嘘欷。
题赵承旨竹居图
马麟（元代）

魏国图书天下无，当时声价满皇都。万篇文绣垂金薤，一段冰皇置玉壶。

碧海春深龙出蛰，丹山月白凤生雏。看云忽起苕溪梦，便欲乘舟访五湖。
同诸君携咀别何振卿得翩字
胡直（明代）

省中长和白云篇，物外招邀两骑联。忽听骊歌悲旧社，不堪烟骑入新年。

和风柳变莺初合，积雪庭空月正圆。此夜相看须酩酊，朝来五马去翩翩。
西江月 二男阿环日者家云长当学武三男阿端以五月五日生忽屈睟盘口号志喜
宋琬（清代）

只合呼他豕犬，漫誇图画麒麟。与儿戏戴小纶巾。

果否提戈取印。

莫学王家镇恶，争如齐相田文。敢期他日大吾门。

孝弟耕田有份。
越台新柳诗十首和王础尘 其六
陈恭尹（清代）

嫩绿轻黄遍九圻，小亭一树更依依。征西司马堪流涕，手种金城已十围。
寄吕德元时为督府属二绝
苏籀（宋代）

稍费江南万侧厘，多謄符檄喻亡齐。
宽然折箠可入汴，已见票姚擒日磾。
故园 其二
黎庶蕃（清代）

斤竹溪边宅，棕榈四面环。有人间把钓，无事懒开关。

野鹿眠芳草，春禽响暮山。年年此时节，风雨箨龙斑。
瑞鹧鸪·期思溪上日千回
辛弃疾（宋代）

期思溪上日千回，樟木桥边酒数杯。人影不随流水去，醉颜重带少年来。
疏蝉响涩林逾静，冷蝶飞轻菊半开。不是长卿终慢世，只缘多病又非才。
扬州慢
端木埰（清代）

虚槛延熏，曲阑萦翠，往年胜地曾经。俯平台绿绕，正灌木交荣。

曾无数、家山入画，过江相送，排闼青青。敞珠栊岚烟翠。

飞来浑不胜情。故乡离久，怅如今、都冷鸥盟。慨断梗飘零。

天涯荏苒。双鬓添星。且喜同来稚子，弦歌处、秀挹阶庭。

念何时归去，青山重听书声。
山居二十咏 其十六 长生草
洪适（宋代）

经时久枯槁，得水即青葱。起死医无药，返魂香有功。
雨后虚堂夜坐次方东轩参政韵
来复（明代）

紫芝岩下寺，淡泊偶同居。身老计从拙，心亲迹任疏。

扫花风定后，题竹雨凉馀。时得论清赏，篝灯夜榻虚。
园蔬十咏·芥
刘子翚（宋代）

叶实抱芳辛，气烈消烦滞。
登俎效微劳，乍食惊频嚏。
复次前韵四首呈二袁君并王君申禄
方回（元代）

老予尚行役，旅棹泛江云。
足迹更南北，时光几至分。
百年丁字误，万事卯杯醺。
先汉功臣辈，惟宜戆少文。
过临平二首 其一
方回（元代）

临平山下汎归船，何必荷花五月天。记取五更霜□□，□芳桥买小鱼鲜。
和陈亮功张次夔二同年唱酬廉字诚字之作 其一
孙应时（宋代）

早韭到晚菘，紫蓼仍绿葵。古为志节士，此味良自知。

银鞍黄金络，绮户芙蓉闺。丈夫各自适，物理那能齐。
梦觉偶成
王十朋（宋代）

早秋良夜月朦胧，梦觉凉生枕簟中。数点过云檐外雨，一声落木陇头风。
禅人并化主写真求赞
释正觉（宋代）

本体无生，诸尘幻成。
白发雪漫顶，青瞳秋在泓。
妙触出碍，机用超情。
珠走不留影，谷虚还应声。
默默坐寒唯自照，天无四壁月三更。
别四明钟尚书
杜荀鹤（唐代）

九华天际碧嵯峨，无奈春来入梦何。难与英雄论教化，

却思猿鸟共烟萝。风前柳态闲时少，雨后花容淡处多。

都大人生有离别，且将诗句代离歌。
十三日诵水生挑菜渚烟湿落梅村之句成诗十首 其九
韩淲（宋代）

一年春好处，都在水边梅。似雪因风起，和烟带月来。
山居杂咏 其六 芟草
成鹫（清代）

石上草根浅，日高朝露晞。荷锄惟独往，翘楚刈将归。

物理有代谢，吾心无杀机。所思在空谷，迟暮惜芳菲。
拟古十首 其九
张建（宋代）

美人何荧荧，颜若苕之英。绝世而独立，一顾倾人城。

三星正当户，俟我亦在庭。之子无良媒，不敢犯露行。
别韵赋一篇
朱熹（宋代）

踏雪凌霜眼界新，举鞭遥指玉嶙峋。回头此日成千里，横槊思君少一人。
慵
王令（宋代）

衣冠慵整鬓慵梳，万事从来静有余。
却笑嵇康慵未得，区区犹作绝交书。
晚步吟
邵雍（宋代）

晚步上阳堤，手携筇竹枝。
静随芳草去，闲逐野云归。
月出松梢处，风来苹末时。
林间此光景，能有几人知。
赠兴平郑明府
耿湋（唐代）

海内兵犹在，关西赋未均。仍劳持斧使，尚宰茂陵人。

遥夜重城掩，清宵片月新。绿琴听古调，白屋被深仁。

迹与儒生合，心惟静者亲。深情先结契，薄宦早趋尘。

贫病休何日，艰难过此身。悠悠行远道，冉冉过良辰。

明主知封事，长沮笑问津。栖遑忽相见，欲语泪沾巾。
金陵怀古
赵公豫（宋代）

六代金汤固，桑田几变更。梁台秋月冷，吴苑晚鸿鸣。

禾黍逢时茂，人心向化平。江山存胜迹，我辈得怡情。
武夷
赵时粟（宋代）

千古武夷山，来寻九转丹。
云封拜章石，月洗步虚坛。
白玉何劳煮，丹霞自可餐。
未穷溪九曲，赖有画图看。
代先状寄孙熙叔
唐庚（宋代）

畴昔告行迈，别酒月中把。蹭蹬我已归，裴徊君尚且。

相逢勿惊怪，已觉都幻假。但当呼阿素，预遣置若下。

略听诵灵光，未敢赋换马。一醉洗尘埃，万事真土苴。
陪王霨斋夫人登钓龙台
刘韵（清代）

鱼軿揽胜得追从，遥指高台是钓龙。出海烟岚迷树色，摩厓碑碣剔苔封。

久销霸业沈枯井，平挹秋光接远峰。眼力尽时转空阔，待看健笔写云松。
和赵子俊閒居十首 其七
牟巘（宋代）

我居殊偪仄，东西凿两牖。卧起于其间，不知岁年久。

秋菜上墙于，废圃一何有。只应溪上人，笑我已白首。

橘柚非所种，劝我且种柳。也莫种牡丹，与物争妍丑。
玉岩
释居简（宋代）

颓然顽石，粹然妙蕴。全假全真，壁立万仞。
宝祐二年皇子冠二十首 其十一
郊庙朝会歌辞（宋代）

有宾在筵，有尊在户。磬管将将，醮礼时举。跪觞祝辞，以永燕誉。

宝祚万年，磐石巩固。
题徐四翁壁
释清远（宋代）

徐翁活计天真，年老无喜无嗔。参取面前桑树，乾坤不出一尘。
送程给事知越州
王益柔（宋代）

紫绂黄金太守章，旌旗遥指五云乡。
若耶溪上朝风快，宛委山中六月凉。
政事雍容多润泽，诗情闲淡合宫商。
羡君一入蓬莱阁，吟醉萧然未遽央。
题西湖十景邹和峰家藏戴文进画巨浸秋波 其六 江山平远楼避暑六言
杨慎（明代）

地静一尘不起，楼高四望皆通。渴煮双泓茗月，饱听万壑松风。
云谷二十六咏 其二十五 中溪
朱熹（宋代）

南下东岭阿，云是中溪道。岩树爱樛枝，石田悲蔓草。
钱象先过访深雪中往报不克短歌柬之
胡应麟（明代）

武林夜半北风疾，雪片垂天大于翼。孤山老梅僵欲死，跨蹇呼于漫寻觅。

东吴钱生住昭庆，拥褐高眠送长日。吟成字字敌琼瑶，皎若天花堕禅席。

忆生三月来武林，啸傲西泠事琴奕。怜才总称陆士衡，好士亦有徐元直。

穷愁骨相自古然，典尽鹴裘壁徒立。沾沾访我空巷中，把赠明珰示亲昵。

风尘勃窣倦奔走，咫尺钱塘梦瓢笠。朝来策杖拟寻汝，泥泞阶除没双屐。

美人娟娟隔湖水，一望云山思无极。登坛大老俨欲尽，艺苑今谁占名籍。

羡君咳唾饶珠玑，下里千夫走辟易。文通老朽叹才尽，形秽那能不趋匿。

醉拈秃管书短章，小刺聊当正平掷。他年把臂姑苏台，倘许忘年订金石。
送张子元班见
李昴英（宋代）

笑掇巍科是管君，等闲马上换京官。
扶摇九万从今易，植立千京自古难。
多办衣裘御风雪，紧操维柁过泷滩。
中朝知旧如相问，试把吟篇举似看。
周留
杨孚（两汉）

苍毛豕身，角若担矛。卫护其犊，与虎为雠。
自上元后闲作五首
张耒（宋代）

灯火人家夜不收，三更明月过南楼。
风烟随处自能乐，何事客心还独愁。
题严君观
王喦（清代）

寒云古木罩星台，凡骨仙踪信可哀。

二十年前曾此到，一千年内未归来。
杂兴
梅尧臣（宋代）

苦楝树，青鹁鸪。
啄盐土，鸣呜呜。
老鸦衔老子，争噪落岭隅。
不觉老满山，渔利入江湖。
盐由鹁鸪起，老由老鸦趋。
诱以触禁网，二鸟谁与诛。
东家月吐明，西家犬争吠。
月兔在中天，曾何竞窥秽。
姮娥虽夜行，莫比淫奔废。
呶呶篱下音，胡不钤其喙。
公车待诏行送陈任夫北上
欧大任（明代）

汉家礼乐中兴日，南海斌斌盛簪黻。太丘华胄尚书公，帝曰司空朕良弼。

君为司空之仲子，奕代风云应时出。纵横锦绮擅才华，参错玑衡富经术。

西行待诏金马门，五色纷纶彩毫笔。况逢天子坐明堂，延引豪英揽八荒。

千言射策趋蓬观，七字能诗和柏梁。雨露当春重沾洒，骅骝得路偏腾骧。

岂惟召入游梁客，君今文学称贤良。此时送君向京阙，一尊且醉寒江月。

长途杨柳渐成丝，到日梅花尚含雪。踌躇珠浦别，跌宕金门谒。

一朝安世诵亡书，看给相如尚方札。
江上寻屈徵君斯斋
野蚕（清代）

乘兴双桡驾碧浔，水烟遥抹树森森。园中种菜英雄老，江上披裘岁月深。

三径草连沙屿满，六朝山护席门阴。等身天厚虞卿意，一锸无殊五岳吟。
句
释惠崇（宋代）

野人传相鹤，山叟学弹琴。
书永和寺壁 其一
朱松（宋代）

胸中一壑本超然，投迹尘埃只可怜。斗粟累人腰自折，不缘身在督邮前。
系乐府十二首 其四 贱士吟
元结（唐代）

南风发天和，和气天下流。能使万物荣，不能变羁愁。

为愁亦何尔，自请说此由。谄竞实多路，苟邪皆共求。

尝闻古君子，指以为深羞。正方终莫可，江海有沧洲。
发锦官后江行纪兴
蔡汝楠（明代）

春林绿缛午云稠，万里归人下益州。
桃雨正看相逐去，鹃啼从此不须愁。
轻舟迅速沿中溜，胜地经过即上游。
计日峡东葭菼外，水天一色接江洲。
唐明堂乐章。徵音
武则天（唐代）

赫赫离精御炎陆，滔滔炽景开隆暑。

冀延神鉴俯兰尊，式表虔襟陈桂俎。
扇子诗
李石（宋代）

十日五日愁良工，白团扇子月面同。
一螺黛墨洞房手，为君小笔开眉峰。
张安化重阳日置酒挽同官游灵泉寺登高时适有
李新（宋代）

白发新迁客，黄云古战场。
自然堪堕泪，何必更重阳。
山削孤城起，河分细水长。
蜀峰高处望，犹是隔秦乡。
春宵有感八首
白玉蟾（宋代）

书来相借问，客至欲如何。
自草黄庭去，归来管割鹅。
巡行过北平登孤竹堂望夷齐庙有感
魏象枢（清代）

孤竹何崔巍，两裔高千古。仰止梦魂间，有怀常欲吐。

安得陟山巅，瓣香头一俯。告我希圣心，难济苍生苦。

凛凛对简书，汗下浑如雨。此行负朝廷，愆尤何日补。

遥望乞神灵，相助驱豺虎。滦水自无波，澄清在畿辅。
送二同年使北 李公素
司马光（宋代）

云愁雪欲零，四牡出郊坰。古塞烟华紫，寒沙日气青。

金门秘鸡树，朱节耀龙庭。几夜天街北，遥占汉使星。
寄安抚程丈
陈造（宋代）

书生次舍先菜把，乃有甘肥来箸下。
今日之羊我为政，属餍敢忘分甘者。
府公宽容盖代豪，怜我诗穷仍老饕。
卧沙九助匕不箸，出甑嫩颤如花糕。
即今野饭山栖地，食指屡动饥涎坠。
谷城明府府公似，割鲜庸继台无馈。
食神黄媪喜欲颠，一夜搜诗不得眠。
将军问腹汝见负，世用官业俱茫然。
论情少须分袂处，未敢径指房山路。
饿鹰得饱遽颺去，政恐陈登轻吕布。
绿杨湖有感
符曾（清代）

极浦扬舲烟水深，客怀渺渺倦登临。祇余芳草伤春目，无复幽兰寄远心。

梅子欲黄朝苦雨，柳花吹白昼多阴。风前短发萧疏甚，聊托微波写楚吟。
题翠微书舍
夏原吉（明代）

可人书屋翠微中，景趣鹅湖岳麓同。风引溪云侵几湿，月将松影入帘重。

十年坐阅芸边蠹，一举高攀天上龙。珍重山灵莫相忆，白头归眺更从容。
娄塘里桃蹊即事三首
娄坚（明代）

迎潮小艇漉鱼虾，临水居人引钓车。
不怕桃源迷处所，潮回应带树头花。
御阁春帖子 其四
夏竦（宋代）

九门和气冲鱼钥，层宙祥飙起鹤云。王泽下流慈煦远，万方歌舞戴明君。